Πιερικός (ποδόσφαιρο)

Η ίδρυση

Ο σύλλογος ιδρύθηκε στις 11 Απριλίου του 1961 μετά από τη συγχώνευση των δυο μεγαλύτερων συλλόγων της Κατερίνης, τον Μέγα Αλέξανδρο Κατερίνης και τον Όλυμπο Κατερίνης. Ο Μέγας Αλέξανδρος είχε παίξει στην Α' Εθνική κατηγορία του ελληνικού ποδοσφαίρου στην πρώτη σεζόν (1959-1960), αλλά τερμάτισε στην 15η θέση και έτσι υποβιβάστηκε στην Β' Εθνική κατηγορία. Ούτε ο Μέγας Αλέξανδρος, ούτε ο Όλυμπος κέρδισαν συμμετοχή στην κατηγορία της επόμενης σεζόν. Η ενοποίηση των δύο συλλόγων είχε αποφασιστεί ως ο μόνος τρόπος για την πόλη της Κατερίνης για να έχει μια ομάδα στην Α' Εθνική και έτσι, ο Πιερικός γεννήθηκε.

Εποχή Ευάγγελου Μήτρα (1984-1985)

Το 1983-84 ο Πιερικός αγωνιζόταν στην Β' Εθνική ως ημι-επαγγελματική (όχι ΠΑΕ) τερματίζοντας 2ος στην βαθμολογία ισοβαθμώντας με την πρώτη Παναχαΐκή με 49 βαθμούς αμφότεροι. Πρόεδρος τότε ήταν ο αείμνηστος Βαγγέλης Μήτρας, ο οποίος ανέβασε την ομάδα στην Α' Εθνική και μετατράπηκε σε ΠΑΕ, αποτελώντας ουσιαστικά τον πρώτο πρόεδρο της ΠΑΕ Πιερικός με μετοχικό κεφάλαιο 20.000.000 δρχ.
Η πορεία της ομάδας ήταν απογοητευτική σε αυτή τη σεζόν καθώς ο Πιερικός, για πρώτη φορά στην Α Εθνική ως ΠΑΕ, από τις πρώτες κι'όλας αγωνιστικές «έχασε το τρένο» και με συγκομιδή 12 μόνο συνολικά βαθμών, υποβιβάστηκε.
Ανάλογη ήταν και η πορεία του στο Κύπελλο Ελλάδος της ίδιας σεζόν, αφού αποκλείστηκε στον Γ' γύρο από τον Ολυμπιακό Βόλου με συνολικό σκορ 4-5 (στον πρώτο αγώνα με 3-2 και στον δεύτερο με 1-3)

Εποχή Ηλία Ιωαννίδη (1991-1996)

Στην σεζόν 1990-1991 ο σύλλογος τερμάτισε στην 3η θέση της Β' Εθνικής και κέρδισε εκ νέου την άνοδο στην Α' Εθνική. Τότε δημιουργήθηκε για δεύτερη φορά ΠΑΕ και το πλειοψηφικό πακέτο των μετοχών αγόρασε ο επιχειρηματίας Ηλίας Ιωαννίδης, γνωστός και με το παρατσούκλι «Μάμπο». Η ΠΑΕ Πιερικός παρέμεινε στην Α' Εθνική για δυο χρόνια με μια μέτρια πορεία στην σεζόν 1991-92 τερματίζοντας στην 11η θέση της Α' Εθνικής.
Στην επόμενη σεζόν του 1992-1993 ο σύλλογος τερμάτισε στη 16η θέση της Α' Εθνικής και έτσι υποβιβάστηκε.
Με τον υποβιβασμό στην Β' Εθνική η τιμή της μετοχής της ΠΑΕ Πιερικός έπεσε σχεδόν στο μισό της αξίας της και τότε δημιουργήθηκε το διοικητικό πρόβλημα ξεκινώντας, ουσιαστικά, η παρακμή του Πιερικού. Μετά τον υποβιβασμό ο Η. Ιωαννίδης αποχώρησε από την διοίκηση και πρόεδρος ανέλαβε ο παλαίμαχος ποδοσφαιριστής του Πιερικού, Πόλυς Σιδηρόπουλος (1994-96). Ο Η. Ιωαννίδης είχε δηλώσει σε όλους ότι δεν χαρίζει τις μετοχές που και τις πιο πολλές τις πουλάει με 50 και 60% πάνω από την ονομαστική τους αξία. Οι παράγοντες που ενδιαφέρονταν να αναλάβουν τη διοίκηση δεν ήταν διατεθειμένοι να δώσουν κάποια χρήματα για τις μετοχές που είχε ο Ιωαννίδης.
Στις 13 Δεκεμβρίου 1995 πραγματοποιήθηκε στο γραφείο του δημάρχου Κατερίνης, με την παρουσία μελών του Δ.Σ. της ΠΑΕ Πιερικός, σύσκεψη για να συζητήσουν το διοικητικό και οικονομικό θέμα του Πιερικού. Ο Μενέλαος Τερζόπουλος μπήκε κατευθείαν στο θέμα που επρόκειτο να συζητηθεί δηλώνωντας:
 "Ακούγεται στα στέκια και στα πεζοδρόμια ότι ο δήμος θα λύσει το πρόβλημα του Πιερικού. Αυτό κύριοι δεν έχει καμία βάση και εγώ δεν είμαι διατεθειμένος να δώσω χρήματα των δημοτών της Κατερίνης για τον Πιερικό. Αυτό ξεχάστε το, γιατί δεν στέκει και νομικά. Εκτός αυτού δεν είναι θέμα του δημάρχου αλλά του δημοτικού συμβουλίου".
Η πρώτη προσπάθεια εξεύρεσης λύσης απέτυχε και στις 14 Δεκεμβρίου 1995 ο δήμαρχος Κατερίνης ανέλαβε διαμεσολαβητικό ρόλο μεταξύ Ηλία Ιωαννίδη και ομάδας επιχειρηματιών προκειμένου να αγοράσουν το πακέτο των μετοχών και να βγει ο Πιερικός από το οικονομικό-διοικητικό τέλμα.
Μία δεύτερη ομάδα επιχειρηματιών εξεδήλωσε την επιθυμία να πάρει τις μετοχές και να τις διαθέσει στους φιλάθλους. Ο κάτοχος του πακέτου των μετοχών Η. Ιωαννίδης δέχθηκε εν μέρει την πρόταση και έκανε την δική του πρόταση ζητώντας από τους αγοραστές δύο ή τρεις επιταγές που θα έληγαν μετά από δύο χρόνια ώστε να έχει κάποια κατοχύρωση των μετοχών που θα δώσει.
Παρά τις ενέργειες του Δημάρχου, λύση στο πρόβλημα δεν βρέθηκε, και οι προσφυγές απλήρωτων παικτών αλλά και η συσσώρευση χρεών είχαν ήδη ξεκινήσει, με τον μεγαλομέτοχο του Πιερικού να δηλώνει ότι δεν είναι διατεθειμένος να πληρώσει ούτε μια δραχμή φυσικά και τον μισθό των ποδοσφαιριστών για να μην μείνουν οι παίκτες ελεύθεροι επειδή έχει αποχωρήσει από την ΠΑΕ Πιερικός οριστικά και αμετάκλητα, πράγμα που επηρέασε την ομάδα ref αγωνιστικό κομμάτι και την σεζόν 1995-96 ο Πιερικός τερμάτισε στην τελευταία θέση με μόλις 17 βαθμούς και υποβιβάστηκε στην Γ' Εθνική. Αυτή η χρονιά σηματοδότησε και την έναρξη της παρακμής του συλλόγου.

Τα «Πέτρινα Χρόνια» της Δ΄ Εθνικής (2001-2005)

Το ξεκίνημα της νέας χιλιετίας (2002-2005) βρήκε τον Πιερικό στην παρακμή της Δ΄ Εθνικής. Το 2005 η ομάδα ανέβηκε στη Γ΄ Εθνική και έμεινε δύο χρονιές. Στα πέτρινα αυτά χρόνια του Πιερικού, ο αείμνηστος τοπικός μικροεπιχειρηματίας Νικόλαος Ζήσκας διέσωσε το κύρος της ομάδας μένοντας ο μοναδικός χρηματοδότης της προστατεύοντας την από την πτώση στο Α' Τοπικό και τον διασυρμό. Από την άλλη, κάποιοι νεαροί, πιστοί φίλοι της ομάδας ακολουθούσαν και στήριζαν τον σύλλογο με θέρμη και παλμό. Στα δύσκολα χρόνια δεν δίστασαν να φωνάξουν «ΠΙΕΡΙΚΟΣ». Ήταν αρκετοί, ήταν τολμηροί, ήταν δυνατοί για να συμπορευτούν με μια ομάδα που, λόγω της μικρής ηλικίας τους, δεν έζησαν μαζί της καμιά χαρά, καμιά μεγάλη στιγμή. Ήταν το μόνο στήριγμα που είχε ο Πιερικός εκείνα τα χρόνια.

Εποχή Ντούμου-Ελευθεριάδη (2007-2011)

Το 2006 ο Πιερικός που μόλις «ανάρρωσε» απο το πέρασμά του στην Δ' Εθνική, ο τοπικός επιχειρηματίας Γιάννης Ντούμος μαζί με τον Δημήτρη Ελευθεριάδη, ανέλαβε τον Πιερικό με σκοπό να τον ανεβάσει κατηγορία. Την επόμενη χρονιά, το 2007, ο Πιερικός ανέβηκε στην  Β' Εθνική όπου και παρέμεινε μέχρι το 2015.
Στην εξαετή θητεία του Γ. Ντούμου ο Πιερικός είχε μέτρια πορεία με την διοίκησή του να κάνει προσπάθειες για άνοδο στην Α' Εθνική οι οποίες όμως δεν απέδωσαν, με πολλούς προπονητές να διαδέχονται ο ένας τον άλλον στον πάγκο αλλά και χωρίς γηγενείς παίκτες, καθώς και η προσέλευση του κόσμου στο γήπεδο ήταν απογοητευτική με τα εισιτήρια να πέφτουν κατακόρυφα.  Μετά τα παραπάνω, το 2011 οι Γ. Ντούμος και Δ. Ελευθεριάδης αποφάσισαν να αποσυρθούν από τον Πιερικό, μιας και την ίδια χρονιά τα ονόματά τους ενεπλάκησαν στο περίφημο σκάνδαλο Koriopolis, όπου στον δεύτερο ασκήθηκε ποινική δίωξη αλλά απαλλάχθηκε από όλες τις κατηγορίες με βούλευμα του Συμβουλίου Εφετών, καθώς δεν προέκυψαν επαρκή στοιχεία.  Στις 3 Ιουνίου 2011 η μεταβίβαση των μετοχών ολοκληρώθηκε περνώντας στην διοίκηση Κώστα Παπαδόπουλου με διακανονισμένες οφειλές στο ΙΚΑ 250.000 ευρώ.

Εποχή Κώστα Παπαδόπουλου (2011-2015)

Τον Ιούνιο του 2011 οι μετοχές της ΠΑΕ Πιερικός πέρασαν στον Κώστα Παπαδόπουλο, δικηγόρο στο επάγγελμα, με συμμέτοχους τους Στούμπου Σταυρούλα και τον επίσης δικηγόρο Γιώργο Χιονίδη. Στη τετραετή θητεία του Παπαδόπουλου η πορεία του Πιερικού στην Β' Εθνική κυμάνθηκε στα ίδια επίπεδα με αυτή του Γ. Ντούμου (2007-2011) συνεχίζοντας τις ίδιες πρακτικές. Οι επιλογές αλλοδαπών παικτών αμφιβόλου αξιοπιστίας και οι δαπάνες για την απόκτησή τους, η έλλειψη χορηγών, η  κακοδιαχειρηση αλλά και τα μειωμένα εισιτήρια, έφεραν τον Πιερικό σε δυσμενή θέση τόσο αγωνιστικά όσο και οικονομικά, «χάνοντας το τραίνο» για άνοδο στην Super League. Ούτε από αυτή την διοίκηση δόθηκε βάρος στην οργάνωση και δημιουργία υποδομών ακολουθώντας το ίδιο μοτίβο της προηγούμενης. Αυτό είχε σαν συνέπεια τα χρέη τα προς εφορία, ΙΚΑ, και προς τρίτους να διπλασιαστούν, οι προσφυγές απλήρωτων παικτών να αυξάνονται και οι ποινές της Football League (αφαίρεσης βαθμών) λόγω των προσφυγών των απλήρωτων ποδοσφαιριστών να προκαλέσουν την κατάρρευση του Πιερικού και τον υποβιβασμό του στην Γ' Εθνική το 2015. Η «χαριστική βολή» δόθηκε τον Μάιο του 2015 όπου ο Κώστας Παπαδόπουλος απέσυρε την ομάδα από τα play-off υποβιβασμού της σεζόν 2014-15 που συμμετείχε με στόχο την παραμονή, χάνοντας στα «χαρτιά» τα παιχνίδια με τον Αιγινιακό και τον Τύρναβο με σκορ 3-0, λόγω προσφυγής δύο πρώην ποδοσφαιριστών του, του Δημήτρη Ίτσιου και του Χρήστου Ελευθεριάδη 48 ώρες πριν την αναμέτρηση και μάλιστα η προσφυγή του πρώτου αφορούσε το ποσό των 1.000 €.  Η Football League προχώρησε σε ποινή αφαίρεσης 4 βαθμών από τον πίνακα play-off του βορρά για την μη διεξαγωγή των παιχνιδιών και την ασυνέπεια στα χρέη στους πρώην ποδοσφαιριστές. 
Στα 4 αυτά χρόνια διοίκησης Παπαδόπουλου και βλέποντας όλη αυτή την κατάσταση, οι οπαδοί του Πιερικού απείχαν από το γήπεδο απηυδισμένοι για την κακή αυτή εικόνα του Πιερικού και στις 14 Ιουνίου του 2013 εξέδωσαν ανακοίνωση εναντίον του διοικητικού ηγέτη του ότι την έχει μετατρέψει σε ουραγό.

Η παρακμή και τα σοβαρά οικονομικά προβλήματα

Η παρακμή του Πιερικού ξεκίνησε ουσιαστικά από την πτώση του στην Β' Εθνική το 1993. Έκτοτε άρχισαν και τα προβλήματα, τόσο οικονομικά όσο και αγωνιστικά, διεκδικώντας συνεχώς την άνοδο χωρίς όμως αποτέλεσμα μετρώντας 26 χρόνια μακριά από τη μεγάλη κατηγορία, λόγω του ότι η ομάδα της Κατερίνης δεν είχε ποτέ μεγαλοεπενδυτή (όπως και πολλές ομάδες της επαρχίας), αλλά και επειδή η Πιερία έχει αρχίσει να στερεύει από ταλέντα, τουλάχιστον στον βαθμό που εμφανίζονταν τις δεκαετίες '60, 70' και '80, λόγω έλλειψης οργάνωσης ακαδημιών και οικονομικών προβλημάτων.
 

Τα χρέη

Η σημερινή οικονομική κατάσταση της ομάδας είναι τέτοια, ώστε ΙΚΑ και εφορία να έχουν μπλοκάρει το ΑΦΜ του ΣΦΚ Πιερικός λόγω χρεών και να μην μπορεί να πραγματοποιηθεί νόμιμα καμία είσπραξη επίσημα από τον σύλλογο. Χορηγία μεγάλης εταιρίας, όπως αυτές που συνήθως μπαίνουν στα ταμεία συλλόγων από δημόσιους ή ιδιωτικούς μηχανισμούς (ΟΠΑΠ, ΔΕΚΟ, ΑΕ κλπ),  κινδυνεύει να κατασχεθεί άμεσα, αφού οι τραπεζικοί λογαριασμοί του συλλόγου είναι δεσμευμένοι απο το ΙΚΑ και την εφορία, με αποτέλεσμα ο Πιερικός να βρίσκεται σε οικονομικό τέλμα.
 
Η Διοίκηση Γιάννη Ντούμου-Δημήτρη Ελευθεριάδη (2007-2011) δημιούργησε χρέη τα οποία διπλασιάστηκαν από την μετέπειτα Διοίκηση Κώστα Παπαδόπουλου (2011-2015) και αποτελούν εμπόδιο για την άνοδο στην Α' Εθνική αφού κανείς δεν αναλαμβάνει να φέρει εις πέρας την διαδικασία της εκκαθάρισης ώστε να απαλλαγεί ο Πιερικός από τα χρέη.
 

Το πρόβλημα της εκκαθάρισης

Στις 27 Αυγούστου του 2015 η ΠΑΕ Πιερικός (σύμφωνα με το άρθρο 111 του Ν. 2725/1999) έχει τεθεί σε καθεστώς εκκαθάρισης.
 
Η εκκαθάριση είναι η εκ των ων ουκ άνευ προϋπόθεση για να πάψουν να ισχύουν τα χρέη του Πιερικού ώστε να προσελκυσθεί επενδυτής και χορηγοί. Όμως, καμία διοίκηση και κανένας κατερινιώτης επιχειρηματίας δεν αναλαμβάνει να τρέξει την εκκαθάριση και να ονοματίσει τα χρέη του Πιερικού σε όλους όσους πέρασαν από τη διοίκηση του Πιερικού τα προηγούμενα χρόνια και δεν τακτοποίησαν τις οφειλές που δημιούργησε ο σύλλογος επι των ημερών τους (πρόεδροι-διευθύνοντες σύμβουλοι), αναλαμβάνοντας την ευθύνη αυτής της χρονοβόρας διαδικασίας ώστε να βγει οριστικά από το οικονομικό αδιέξοδο ο Πιερικός, να αποκτήσει ικανή διοίκηση και να αρχίσει έναν σοβαρό προγραμματισμό και μοντάρισμα της ομάδας που θα τον ανεβάσει στη Β' εθνική.
 

Η απαξίωση των φιλάθλων

Τα τελευταία 25 χρόνια, ο Πιερικός έχει χάσει την επαφή με τις αγωνιστικές πρωτιές στο ποδόσφαιρο και ιδιαίτερα τα τελευταία χρόνια ο κατήφορος μοιάζει ατελείωτος. Ένας κατήφορος που έχει απαξιώσει, ίσως όσο ποτέ άλλοτε, την ομάδα της Κατερίνης δίχως εγχώριες επιτυχίες και με σταδιακή εξαφάνιση από τον χάρτη των μεγάλων κατηγοριών.
 
Η προσέλευση των κατερινιωτών στους αγώνες είναι ελάχιστη έως ανύπαρκτη λόγω των διοικήσεων δίχως όραμα, κακοδιαχείρισης, χρεών αλλά και έλλειψης χορηγιών, με άμεσο αντίκτυπο στο αγωνιστικό κομμάτι του συλλόγου το οποίο φθίνει ολοένα «προσφέροντας» κάκιστο θέαμα, αλλά και πρόσωπα στα διοικητικά της ομάδας τα οποία δεν είναι αρεστά στην τοπική κοινωνία της Κατερίνης. Όλα αυτά έχουν φέρει σε ιστορική ανυποληψία τον Πιερικό από τους φιλάθλους του, φίλαθλων απαιτητικών, οι οποίοι γνωρίζουν τον Πιερικό του παρελθόντος δεν «καταδέχονται» να βλέπουν τον Πιερικό να παίζει στην Γ' Εθνική. Έτσι, η προσέλευση στο γήπεδο είναι μηδαμινή και χωρίς έσοδα του συλλόγου από τα εισιτήρια.
 
Οι παλιοί Κατερινιώτες θυμούνται την ομάδα της δεκαετίας του '60 που έπαιξε τελικό κυπέλλου το 1963 και έφτασε μια ανάσα από άλλους δυο τελικούς κυπέλλου, μία το 1964 και μία το 1974. Επίσης, δύο φορές τερμάτισε στην πέμπτη θέση της Α΄ Εθνικής, μία την σεζόν 1964-65 και μία στη σεζόν 1967-68, ενώ μία φορά εκπροσώπησε την Ελλάδα στους βαλκανικούς αγώνες ποδοσφαίρου το 1969. Δυστυχώς οι νέοι της Κατερίνης δεν έχουν να θυμούνται σχεδόν τίποτα. Το ενδιαφέρον όλης της ποδοσφαιρικής Πιερίας είναι μειωμένο, ίσως επειδή οι «πίκρες» που αισθάνεται, είναι πολύ περισσότερες από τις χαρές και επειδή η προοπτική για κάτι καλύτερο, είναι απλώς ένα όνειρο.
 

Το αδιέξοδο

Χωρίς να διαφαίνεται στον ορίζοντα λύση στο πρόβλημα της εκκαθάρισης, το οποίο αποτελεί τροχοπέδη για οποιονδήποτε πιθανό μελλοντικό επενδυτή, μαζί με το διοικητικό και οικονομικό πρόβλημα που βιώνει ο σύλλογος, δημιουργείται θέμα «αναστολής λειτουργίας» της ομάδας. Στις 15 Μαίου του 2019 πραγματοποιήθηκε άτυπη Γενική Συνέλευση στο Συνεδριακό Κέντρο Κατερίνης, γνωστό στους κατερινιώτες ως «ΕΚΑΒΗ», όπου ετέθη θέμα παράδοσης της σφραγίδας του συλλόγου στον Δήμο Κατερίνης και αναστολή λειτουργίας της ομάδας, ή ακόμα και διάλυσης του συλλόγου.

Η κατάσταση σήμερα

Ο Πιερικός σήμερα είναι μια ομάδα που αγωνίζεται στη Β΄ ή τη Γ΄ Εθνική, με ορισμένες αναλαμπές διεκδικεί άνοδο στην πρώτη κατηγορία, αλλά ποτέ δεν τα έχει καταφέρει. Το διοικητικό-οικονομικό πρόβλημα δεν αφήνει τον Πιερικό να βγει από το αδιέξοδο που κυριολεκτικά τον πνίγει και υπάρχει σοβαρός κίνδυνος να επέλθει το τέλος μιας ομάδας που έγραψε μια ξεχωριστή ιστορία στο ελληνικό ποδόσφαιρο και που θεωρείται από τις ομάδες της επαρχίας που τίμησε το επαρχιακό ποδόσφαιρο.
 
Κάποια θετικά βήματα που γίνονται είναι είτε πολύ λίγα είτε σταματούν στη συνέχεια, μια και οι απαιτήσεις των εθνικών πρωταθλημάτων είναι πλέον πολύ αυξημένες, χρειάζονται ακριβές μεταγραφές μιας και η «ποδοσφαιρομάνα» Πιερία δεν βγάζει πλέον εκείνη την ποιότητα των ποδοσφαιριστών που θα στελεχώσουν μία ομάδα για την Α΄ Εθνική, και αν βγάζει, είτε δεν αξιοποιούνται σωστά από τις τελευταίες διοικήσεις, είτε εγκαταλείπουν την πόλη.
 
Στο οικονομικό κομμάτι, κάποιοι λίγοι τοπικοί επιχειρηματίες ενισχύουν την ομάδα οικονομικά με κάποιες μικρές χορηγίες και διαφημίσεις εντός του γηπέδου, ίσα-ίσα για να μπορεί να συμμετέχει η ομάδα στο πρωτάθλημα, οι οποίες όμως δεν είναι αρκετές για να βγει από το αδιέξοδο ο Πιερικός.

Χρώματα και έμβλημα

Τα χρώματα του Πιερικού είναι το λευκό και ως δεύτερο βοηθητικό το μέλαν μαύρο. Το έμβλημα του συλλόγου είναι ο Φοίνικας, σύμβολο που συνδέεται με την αναγέννηση της ομάδας μετά την συγχώνευση, αν και δεν χρησιμοποιήθηκε ποτέ πάνω στην φανέλα και προτιμήθηκε το γράμμα Π. Με το πέρασμα του χρόνου, το έμβλημα του Πιερικού έχει υποστεί διάφορες τροποποιήσεις.

Εμφάνιση

Ο Πιερικός πάντα φορούσε ολόλευκες φανέλες, λευκά σορτσάκια και λευκές κάλτσες. Λίγες είναι οι εξαιρέσεις που ο ρουχισμός της ομάδας άλλαξε. Στα πρώτα χρόνια του συλλόγου, 1961 - 1964, φορέθηκε λευκή φανέλα με χαρακτηριστικό τον πολύ ανοιχτό τύπου V γιακά, ενώ κάτι τέτοιο δεν συνέβη και στα επόμενα χρόνια. Τα σχέδια πάντα ήταν απλά, είτε με απλές λευκές φανέλες με μαύρο περιλαίμιο, ποδόγυρο και τελείωμα μανικιών στα άκρα, είτε με μονόχρωμες φανέλες με τρεις μαύρες ρίγες στους ώμους και στα πλαϊνά. Τη δεκαετία του 2010 δημιουργήθηκαν διάφορες εμφανίσεις και τα σχέδια εκμοντερνίζονται συχνά με πρωτότυπες δημιουργίες.

Έμβλημα

Το αυθεντικό λογότυπο του Πιερικού είναι ο αναγεννώμενος εκ της τέφρας Φοίνιξ, ο οποίος συμβολίζει την γέννηση της νέας ομάδας μετά την συγχώνευση του Μ. Αλέξανδου και του Όλυμπου. Με το πέρασμα του χρόνου, το έμβλημα του Πιερικού έχει υποστεί διάφορες τροποποιήσεις με κυρίαρχο στοιχείο του εμβλήματος το γράμμα πι.

Ύμνος

Ο ύμνος του Πιερικού είναι σε ρυθμό χασαποσέρβικο ²/₄, ερμηνεύθηκε από τον Σπύρο Μαυροφτά, ενώ είναι άγνωστο αν ο ίδιος έγραψε τον ύμνο (στίχοι/μουσική). Η ηχογράφηση του δίσκου έγινε το 1971 στην Κύπρο και κυκλοφόρησε την ίδια χρονιά από την δισκογραφική KERAVNOPHONE σε βινύλιο των 45 στροφών.
Πιερικός, Πιερικός, Πιερικός...

Στης Πιερίας το Νομό

Είναι μια ομαδάρα

Είναι οι παίκτες του αετοί

Τη 'λεν' Πιερικάρα

Πιερικέ, Πιερικέ

Αήττητέ μου αετέ

Τρόπαιο θα σου χτίσω

Στου Όλυμπου τη κορυφή

Κοντά στους δώδεκα θεούς

Για να σκορπάς τους κεραυνούς

Όπου κι αν εμφανίστηκες

Τους έχεις κατακτήσει

Πιερικέ, Πιερικέ αήττητε

Σ' έχουνε αγαπήσει

Πιερικέ, Πιερικέ

Αήττητέ μου αετέ

Τρόπαιο θα σου χτίσω

Στου Όλυμπου τη κορυφή

Κοντά στους δώδεκα θεούς

Για να σκορπάς τους κεραυνούς

Και τώρα όλοι με μια φωνή

Πιερικός, Πιερικός φωνάζουν

Αντίπαλους στα γήπεδα

Τους κάνεις και τρομάζουν

Δανεικοί

Σημείωση: Οι σημαίες αφορούν την εθνική ομάδα, σύμφωνα με τους κανόνες επιλεξιμότητας της FIFA. Οι παίκτες μπορεί να κατέχουν περισσότερες ιθαγένειες εκτός FIFA.

Δομή συλλόγου

Όλοι/ες  ελληνικής υπηκοότητας, εκτός εάν αναφέρεται διαφορετικά.

Ακαδημίες

Ο Πιερικός μέχρι το 2018 δεν διέθετε ακαδημίες, πλην του εναπομείναντος τμήματος της Κ17, το οποίο αγωνίζονταν στην Γ' ερασιτεχνική ΕΠΣ Πιερίας ως "Διοσκουροι" και όχι στο πρωτάθλημα Κ17, και του οποίου οι παίκτες αγωνίζονταν με δελτία Ερασιτεχνικής κατηγορίας.
Το καλοκαίρι του 2018 ο Πιερικός δημιούργησε την ομάδα ΠΙΕΡΙΚΟΣ Β' , από τις πρώτες ομάδες πανελλαδικά που η οποία αγωνίζεται στα τοπικά πρωταθλήματα και, τροφοδοτεί την πρώτη ομάδα του Πιερικού με παίκτες της Πιερίας ώστε να καλύψει το κενό της Κ17 που δεν υπήρχε φέτος, με απώτερο στόχο την στελέχωση, μελλοντικά, της Ανδρικής ομάδας.
Αποτελεί την ίδια ομάδα, με ίδια δελτία του Πιερικού, ίδιο ΑΦΜ και έχει τις ηλικίες 16-18 ετών της ομάδας της Πιερίας. Δημιουργήθηκε επίσης σχολή ποδοσφαίρου ΣΦΚ Πιερικός , την ίδια εποχή και τμήματα εκμάθησης έως τα 12 έτη ηλικίας και αγωνιστικά στις ηλικίες 13-16 ετών.

Πιερικός Β'

Ο Πιερικός Β ιδρύθηκε το 2018 ως Σ.Φ.Κ. Πιερικός Β και είναι η εφεδρική ομάδα του Πιερικού. Έδρα της ομάδας είναι το Α' Δ.Α.Κ., χωρητικότητας 4.995 θεατών και επί του παρόντος παίζει στο τοπικό πρωτάθλημα της Γ' Κατηγορίας της ΕΠΣ Πιερίας. 
Ο σκοπός της δημιουργίας της εφεδρικής ομάδας είναι να τροφοδοτεί την πρώτη ομάδα του Πιερικού με παίκτες της Πιερίας και να καλύψει το κενό της Κ17 που δεν υπήρχε έως το 2018, με απώτερο στόχο την στελέχωση, μελλοντικά, της Ανδρικής ομάδας, στα πρότυπα της Μπαρτσελόνα Β. Αποτελεί την ίδια ομάδα, με ίδια δελτία του Πιερικού, ίδιο ΑΦΜ και έχει τις ηλικίες 16-18 ετών της ομάδας της Πιερίας. Πρέπει να παίζει τουλάχιστον ένα επίπεδο κάτω από την μεγάλη ομάδα και έτσι ο Πιερικός Β δεν είναι επιλέξιμος για προβιβασμό στις επαγγελματικές κατηγορίες. Δεν μπορεί επίσης να παίξει και στο Κύπελλο Ελλάδος.

Πορεία στο πρωτάθλημα της ΕΠΣ

Ο Πιερικός Β αγωνίστηκε για πρώτη φορά ως Πιερικός Β στο τοπικό πρωτάθλημα της Γ' ΕΠΣ Πιερίας στην σεζόν 2018-19 και τερμάτισε προτελευταίος, σημειώνοντας 1 νίκη, 1 ισοπαλία και 15 ήττες ενώ του αφαιρέθηκαν 3 βαθμοί. Σε αυτή τη σεζόν πέτυχε 9 τέρματα και δέχθηκε 45.

Προπονητικό Κέντρο

Ο Πιερικός δεν διαθέτει προπονητικό κέντρο και χρησιμοποιεί το βοηθητικό γήπεδο που βρίσκεται  απέναντι απο το Α' ΔΑΚ και είναι ιδιοκτησίας του Δήμου Κατερίνης. Πρόκειται για έναν βοηθητικό χώρο που αποτελείται από τρία γήπεδα με φυσικό χλοοτάπητα και ένα κτίριο στην άκρη του χώρου το οποίο φιλοξενεί γραφεία προπονητών, τα αποδυτήρια των ποδοσφαιριστών και μια μικρή αίθουσα η οποία λειτουργεί ως ιατρείο. Το βοηθητικό γήπεδο φιλοξενούσε εκτός της πρώτης ομάδας και τις ομάδες υποδομών.

Γραφεία

Τα γραφεία του Πιερικού στεγάζονται στον χώρο του Α' ΔΑΚ.